Diari Oficial de la Generalitat Valenciana


Sumari del DOGV 9308, del 29-03-2022 (2022/2363)

RESOLUCIÓ de 16 de març de 2022, de la Secretaria Autonòmica de Cohesió Territorial i Polítiques contra el Despoblament, per la qual es qualifica com a mancomunitat d'àmbit comarcal la Mancomunitat de la Ribera Alta.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9308

Data del DOGV
:   29-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2363


Data del document
:   16-03-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 16 de març de 2022, de la Secretaria Autonòmica de Cohesió Territorial i Polítiques contra el Despoblament, per la qual es qualifica com a mancomunitat d'àmbit comarcal la Mancomunitat de la Ribera Alta. [2022/2363]  
Amb data 26 de novembre de 2018, el Ple de la Mancomunitat de la Ribera Alta va aprovar per la majoria absoluta legalment requerida sol·licitar de la Generalitat el reconeixement de la qualificació com a mancomunitat d'àmbit comarcal acollint-se a la Llei 21/2018, de mancomunitats de la Comunitat Valenciana, de 16 d'octubre de 2018.  
  
Mitjançant un acord del seu òrgan plenari de data 29 de juliol de 2021, la Mancomunitat va aprovar definitivament la modificació estatutària necessària per a l'adaptació a l'esmentada llei i qualificació d'àmbit comarcal, modificació que va ser publicada en el Diari Oficial de la Generalitat Valenciana núm. 9253, d'11 de gener de 2022, mitjançant la Resolució de 13 de desembre de 2021.  
Rebuda la sol·licitud de qualificació i els documents que acrediten el compliment de tots els requisits per a la qualificació d'àmbit comarcal, per la Direcció General d'Administració Local s'ha sotmés a informació pública aquesta sol·licitud en el DOGV número 9264, del 26 de gener de 2022, durant un mes, sense que s'haja produït manifestació o al·legació sobre aquest tema.  
Per això, de conformitat amb el que es disposa en els articles 14 i 15 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, i d'acord amb l'article 13 del Decret 8/2022, d'11 de febrer, del Consell, de modificació del Decret 169/2020, de 30 d'octubre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
  
Primer  
Qualificar com a mancomunitat d'àmbit comarcal la Mancomunitat de la Ribera Alta.  
  
Segon  
Disposar la publicació de la present resolució de qualificació en el Diari Oficial de la Generalitat Valenciana i inscriure-la en el Registre d'Entitats Locals de la Comunitat Valenciana.  
  
Contra aquesta resolució, que posa fi a la via administrativa, es podrà interposar directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà de la publicació en el Diari Oficial de la Generalitat Valenciana, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Potestativament es podrà interposar recurs de reposició davant del mateix òrgan que ha dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
En el cas que la persona interessada siga una administració pública, no és possible interposar recurs en via administrativa, sense perjudici de formular potestativament el requeriment previst en l'article 44 de la Llei 29/1998, de 13 de juliol, en el termini de dos mesos a comptar des de l'endemà de la publicació, en el Diari Oficial de la Generalitat Valenciana.  
Tot això sense perjudici que s'utilitze qualsevol altra via que es considere oportuna.  
  
València, 16 de març de 2022.- La secretaria autonòmica de Cohesió Territorial i Polítiques contra el Despoblament (p. d. R 17.02.2022, DOGV 21.02.2022): Elena Cebrián Calvo.